પ્રાપ્ત વિગત મુજબ, ઢેબર રોડ પર ચોક્કસ સ્થળે દારૂની ડિલીવરી થવાની છે તેવી ભક્તિનગર પોલીસને બાતમી મળી હતી. એસીપી પ્રદિપસિંહ જાડેજાની સૂચનાથી પીએસઆઇ પી.એમ.ધાખડા, મદદનીશ પ્રતાપસિંહ રાણા સહિતના સ્ટાફે બાતમી મુજબની જગ્યાએ વોચ ગોઠવી હતી. એક લેન્સર કાર ઊભી રહ્યા પછી એક એક્ટિવા સ્કૂટર લઇને આવેલા શખ્સને કારમાંથી દારૂની ડિલીવરી થતી હતી ત્યારે પોલીસે દરોડો પાડ્યો હતો. પોલીસને જોઇને બન્ને વાહનના ચાલક વાહન મૂકીને ભાગી ગયા હતા. પોલીસે તલાસી લેતા વડોદરા પાસિંગની કારમાંથી દારૂની ૯૬ બોટલ અને સ્કૂટરમાંથી દારૂની 3૬ બોટલ મળી આવી હતી. પોલીસે વાહન અને દારૂ સહિત કુલ રૂપિયા બે લાખ ૬ હજારનો મુદ્દામાલ જપ્ત કર્યો હતો. વાહન નંબરના આધારે ચાલકની ઓળખ મેળવવા પ્રયાસ શરૂ કરવામાં આવી છે.